
RAPORT DE SPECIALITATE
Autorităţile locale trebuie să îşi asume rolul de a asigura protecţia socială a tuturor membrilor comunităţii, prin măsuri de prevenire a excluziunii sociale, în baza principiilor generale pe care se întemeiază sistemul de asistenţă socială, universalitatea, respectarea demnităţii umane, solidaritatea socială, parteneriatul, subsidiaritatea, participarea beneficiarilor, transparenţă şi nediscriminarea.
   		Potrivit Legii nr. 292/2011 a asistenţei sociale, cu modificările şi completările ulterioare:
· serviciile sociale, reprezintă activitatea sau ansamblul de activităţi realizate pentru a răspunde nevoilor sociale, precum şi celor speciale, individuale, familiale sau de grup, în vederea depăşirii situaţiilor de dificultate, prevenirii şi combaterii riscului de excluziune socială, promovării incluziunii sociale şi creşterii calităţii vieţii.
· serviciile comunitare sunt servicii sociale organizate într-o unitate administrativ-teritorială organizate la nivel de comună, oraş, municipiu şi privesc serviciile acordate la domiciliu şi în centre de zi, precum şi serviciile rezidenţiale adresate exclusiv cetăţenilor din unitatea administrativ teritorială sunt asimilate serviciilor acordate în comunitate.
             Legea asistenţei sociale stabileşte în sarcina autorităţilor administraţiei publice locale responsabilitatea organizării, administrării şi acordării serviciilor sociale. Una dintre atribuţiile principiile ale autorităţile administraţiei publice locale în domeniul organizării, administrării şi acordării serviciilor sociale, potrivit art.112, alin. 3, lit. g din Legea nr.292/2011 a asistenței sociale, cu modificările şi completările ulterioare, este de a propune înfiinţarea serviciilor sociale de interes judeţean sau local.
       Potrivit prevederile art. 41 alin.1-5 din Legea nr.292/2011 a asistenței sociale, cu modificările şi completările ulterioare, serviciile sociale acordate şi administrate de către autorităţile administraţiei publice locale se înfiinţează prin hotărâre a consiliului local şi pot fi organizate ca structuri cu sau fără personalitate juridică.
        Direcţia de Asistenţă Socială este o structură specializată în administrarea şi acordarea beneficiilor de asistenţă socială şi a serviciilor sociale, cu personalitate juridică, înfiinţată în subordinea Consiliului Local al municipiului Drobeta Turnu Severin, cu scopul de a asigura aplicarea politicilor sociale în domeniul protecţiei copilului, familiei, persoanelor vârstnice, persoanelor cu dizabilităţi, precum şi altor persoane, grupuri sau comunităţi aflate în nevoie socială.
   Direcția de Asistență Socială este acreditată ca furnizor de servicii sociale pe perioadă nedeterminată în data de 12 decembrie 2025, conform Certificatului de Acreditare seria AF nr.0012698, eliberat de Ministerul Muncii. 
   Conform acreditării, Direcţia de Asistenţă Socială furnizează servicii sociale pe perioadă nedeterminată menite să asigure prevenirea, limitarea sau înlăturarea efectelor temporare sau permanente ale situațiilor de risc din domeniul protecției copilului, familiei, persoanelor singure, persoanelor vârstnice, persoanelor cu handicap, precum și a oricăror persoane aflate în nevoie ce pot genera marginalizarea sau excluderea socială.
    Ulterior, Direcţia de Asistenţă Socială va face toate demersurile necesare pentru licențierea acestui serviciu social de către Ministerul Muncii şi Solidarităţii Sociale, în condiţiile Legii nr.197/2012.
          Având în vedere cele prezentate, propunem spre dezbatere şi aprobare Consiliului Local al Municipiului Drobeta Turnu Severin, Proiectul de hotărâre privind înfiinţarea serviciului social: Servicii de Asistenţă Comunitară, cod 8899 CZ-PN-V, acordat de Serviciul Protecţia Persoanelor Vârstnice din cadrul Direcţiei de Asistenţă Socială şi a Regulamentul de organizare şi funcţionare al Serviciilor de Asistenţă Comunitară.

